VEGA og Beatbox præsenterer

**Triggerfinger fylder Lille VEGA med tung rock**

*Den belgiske rocktrio Triggerfinger er i Beneluxlandene kendt for at spille nogle gedigne rockkoncerter med fuld smæk på. Det får danske koncertgæster fornøjelsen af at opleve fredag d. 22. februar i Lille VEGA. Bandet har i år fået deres kommercielle gennembrud med en Lykke Li-coversang.*

***Tre suits med rockattitude***

Triggerfinger har prisen for Belgiens bedste band og 14 års liveerfaring med sig i bagagen, når den excentriske rocktrio går på scenen i Lille VEGA, så der er god grund til at se frem til d. 22. februar.   
Bandet spiller tung dessertrock a la Queens Of The Stone Age, og lige som hos de amerikanske kollegaer er musikken skåret ind til benet med et stramt og medrivende udtryk til følge. Det kan man blandt andet høre i sange som [”My Baby’s Got a Gun”](http://www.youtube.com/watch?feature=player_embedded&v=5pMECepTx3k) og [”All This Dancin’ Around”.](http://www.youtube.com/watch?v=VedMBFlooK0&list=UUkd5zaLO84p9BIW5yZnbtIQ&index=3&feature=plcp) På trods af at Triggerfinger altid spiller i fuldt jakkesæt, lægger det ikke en dæmper på deres energiske sceneshow, som ledes af den karismatiske forsanger Ruben Block.

**Lykke Li-coverversion**

Selvom Triggerfinger er kendt for at spille tung, grandios rock, er deres kommercielle gennembrud kommet med en coverversion af Lykke Lis [”I Follow Rivers”](http://www.youtube.com/watch?v=hgHtIPv4L4s). Coverversionen blev lavet på blot 15 minutter til et live-radioshow og har siden ligget nr. 1 i ni uger i Holland samt været et af de mest downloadede numre i Belgien. Deres seneste album *All This Dancin’ Around* blev produceret af Greg Gordon, som også har skruet på knapper for Oasis, Wolfmother og Soulwax.

**Succes the-indie-way**

Triggerfinger har eksisteret de sidste 14 år og har på ægte indie-manér arbejdet sig til deres succes ved at spille alle mulige og umulige jobs. Deres rygte for gode liveshows og iørefaldende melodier har de seneste år indbragt bandet tjanser på store festivaler som Rock Am Ring og Eurosonic.

**Fakta om koncerten**   
Triggerfinger (BE)   
Fredag den 22. februar kl. 21.00   
Lille VEGA, Enghavevej 40, 1674 Kbh. V  
160 kr. + gebyr   
Billetter kan købes via VEGAs hjemmeside, Billetlugen og i Fona.

Læs mere på http: <http://vega.dk/arrangementer/triggerfinger-9290.html>

*For yderligere oplysninger kontakt venligst*  
Bettina Balle   
Kommunikationsmedarbejder, VEGA, [bb@vega.dk](mailto:bb@vega.dk) - 3326 0959